作者:張籍
標題:沈千運舊居
內容:汝北君子宅，我來見頹墉。亂離子孫盡，地屬鄰裡翁。土木被丘墟，溪路不連通。舊井蔓草合，牛羊墜其中。君辭天子書，放意任體躬。一生不自力，家與逆旅同。高議切星辰，餘聲激喑聾。方將旌舊閭，百世可封崇。嗟其未積年，已為荒林叢。時豈無知音，不能崇此風。浩蕩竟無睹，我將安所從。